La UPCCA Burjassot imparteix un taller didàctic sobre la seguretat en Internet en el CEIP Sant Joan de Ribera
2025-07-24

El pròxim 6 de febrer se celebra el Dia Internacional d’Internet Segura i, per a commemorar la jornada, la Unitat de Prevenció Comunitària en Conductes Addictives (UPCCA) de l’Ajuntament de Burjassot, depenent de la Regidoria de Sanitat dirigida per Isabel Mª Mora, impartirà un taller didàctic sobre Noves Tecnologies i seguretat en la xarxa. El taller tindrà lloc els dies 6 i 7 de febrer, en el CEIP Sant Joan de Ribera, després de la bona acceptació que ha tingut, anteriorment, amb l’alumnat del tercer cicle del CEIP Els Sitges i amb l’alumnat de 2n de Batxillerat, en l’IES Vicent Andrés Estellés.

En el taller, també s’abordaran problemes que, cada vegada més, afecten la població adolescent com és el joc patològic i les conductes que es relacionen amb ell i amb una detecció precoç d’esta addicció que es detecta en edats cada vegada més primerenques. Des de la UPPCA, es vol posar l’accent, a través d’accions com estes, en el treball preventiu en matèria d’addiccions, així com el foment d’un ús saludable, productiu i útil d’Internet i de les xarxes socials, sense oblidar les nombroses opcions d’oci i temps, sense necessitat de pantalles, que els joves tenen hui dia al seu abast.

El taller que s’impartirà en el CEIP Sant Joan de Ribera forma part del catàleg d’activitats del Consell Escolar des que va començar el curs 2023-2024.